**Typografický merný systém**

V tlačiarňach sa doposiaľ nezaviedol dôsledne na všetkých úsekoch výroby metrický systém pri určovaní rozmerov. V metrickom systéme, t.j. cm alebo mm, sa vyznačujú rozmery papiera, tlačových strojov i rozmery hotových polygrafických výrobkov. V týchto oblastiach sa normalizácia v metrickom systéme vykonala dôsledne. Pri sadzbe sa však doposiaľ používa, a to aj v medzinárodnom rozsahu, nemetrický, tzv. **typografický systém.**

Základnou mernou jednotkou typografického systému je jeden bod, ktorý má v písmovom kove pri teplote 20°C veľkosť 0,376 mm. Vyznačuje sa alebo písmenom **„b“ alebo bodkou,** ktorá sa uvádza za číselným údajom (napr. 8b alebo 8• ). Na 1m pripadne 2660 b. V bodoch sa vyjadrujú malé rozmery, napr. veľkosť písma v stupňoch, medzislovné alebo medziriadkové rozmery.

Väčšie dĺžkové rozmery napr. dĺžka riadkov alebo šírka stĺpcov, vyjadrujú sa druhou základnou jednotkou, ktorá je **(cic).** **1 cicero** meria pri teplote 20°C 4,513mm a obsahuje 12 bodov. Napríklad dĺžka riadkov je 12 cic.

Je to tzv. **DIDOTOVA typografická** merná sústava a vzťahuje sa na rozmery všetkého sadzačského materiálu. Svoj pôvod má vo vynáleze Francúza **FOURNIERA** zo začiatku 18. storočia, ktorý vychádzal z vtedajšej francúzskej stopy, pretože metrický systém ešte neexistoval. Jeho miery neskoršie spresnil francúzsky písmolejár **DIDOT.** Didotova sústava platí v Európe, u nás i v ostatných štátoch. Premeniť ju na metrický systém sa zatiaľ z technických a ekonomických dôvodov nepodarilo. Vo fotosadzbe sa však metrický systém začína uplatňovať.

Pri kovovej sadzbe musí mať hmota písmena vždy rovnakú výšku, ktorá sa znormovala rozmerom 23,56 mm alebo 62,66b. Na meranie typografických rozmerov, najmä kuželiek kovovej sadzby, sa používalo meradlo nazývané typometer. Výška 23,56 mm je v kníhtlači dôležitá, lebo tlačové formy vo všetkých tlačiacich prvkoch sú takto vysoké a tlačové stroje majú základnú formovú platňu prispôsobenú na túto výšku.

Kovové písmeno je hranolček z písmoviny, ktorého základňa je daná šírkou písmena. Mení sa podľa obrazu písmen, napr. iná je pri písmene „M“ a iná pri malom „i“. Druhým rozmerom základne je kuželka, čo je rozmer nohy písmena vyjadrený v bodoch, napr. 10 b, alebo v ciceroch, napr. 4 cic. **V bodoch sa vyjarujú rozmery malých písmen, v ciceroch veľkosti väčších písmových kuželiek**.

Pracovníci sadziarní a tlačiarní, redaktori a výrobní pracovníci vydavateľstiev, nakladateľstiev a ostatných odberateľov sa musia s typografickým merným systémom dokonale oboznámiť.

**Prehľad druhov sadzby**

Sadzbou rozumieme výsledok práce sadzačov, ktorí jej dali formu stĺpcov a zalomených stránok so všetkými typografickými a výtvarnými náležitosťami, ktoré vyžaduje daný polygrafický výrobok. Sadzač pracuje s hlavným tlačovým prvkom písmen a netlačiacim materiálom, bielymi nepotlačenými plochami. Písmo a netlačiace miesta ladí do vkusného, typograficky vyváženého celku.

Sádzanie preto nie jeiba mechanická, remeselná technická činnosť ; vyžaduje uplatniť vysoký stupeň výtvarného typografického, umeleckého cítenia, vkusu a umenia, hoci sa riadi užitočnými zákonitosťami.

Sadzačská činnosť obsahuje : zhotoviť sadzbu na sádzacích strojoch, ručne zostaviť sadzbu z typov a sadzbového materiálu, ručne zostaviť matrice do riadkov na odliatie alebo fotografovanie, a tiež odborne spracovať dierne pásky na perforátoroch na ovládanie sádzacích automatov.

**Podľa technologických spôsobov vyhotovenia** sa sadzba rozdeľuje na tieto základné skupiny :

* **Ručná sadzba,** ktorá sa zhotovuje ručne (pôvodne jediný spôsob sadzby ).
* **Strojová sadzba na sádzacích strojoch** ( neskorší spôsob mechanizácie ručnej práce).

**- Fotosadzba na fotosádzacích strojoch,** ktorá postupne nahrádza

 predchádzajúce používanie kovovej sadzby.

* **Automatizovaná sadzba** (kovová alebo fotosadzba ), pri ktorej sa používajú stroje ovládané diernou páskou alebo magnetickou páskou alebo priamo počítačom- ktorá je zatiaľ vrcholným stupňom výroby sadzby.

**- Strojopisná sadzba,** písaná na písacom stroji, obvykle s typografickým písmom. Môžu ju písať zapracované sily s určitou typografickou erudíciou. Pomáha pri menej náročných tlačovinách prekonávať nedostatok sadzačských kapacít.